L'Ajuntament i el Grup de Danses El Tossal formalitzen la seua col·laboració en actes culturals i festius de Llíria
24 de novembre de 2017

L'Ajuntament de Llíria ha volgut reconèixer la important contribució cultural del Grup de Danses i Rondalla El Tossal de Llíria, que des de fa anys participa activament en els grans actes culturals de la localitat. D'esta forma, l'alcalde Manolo Civera i la presidenta de l'agrupació, Inmaculada Riera, han signat un conveni pel qual s'estableix oficialment una relació de col·laboració per als pròxims quatre anys en l'organització de diferents esdeveniments de Llíria.

El conveni, similar als subscrits amb les diferents societats musicals edetanes, estableix que l'ajuntament i l'associació desenvoluparan un programa conjunt d'actuacions en els principals actes festius, culturals i tradicionals que se celebren en la localitat. Al mateix temps, El Tossal es compromet a fomentar la seua escola de ball en tot l'àmbit local i especialment en els centres educatius.

De la mateixa forma, el conveni també contempla unes ajudes que parteixen dels 6.000 euros per a enguany, fins als 9.000 que rebran en 2020 quan finalitze la vigència de l'acord.

L'alcalde Manolo Civera ha destacat la importància d'este acord que “contribueix, dins de la programació cultural municipal, a la preservació de la cultura popular edetana i la transmissió a les futures generacions de les nostres cançons, música, indumentària i balls tradicionals”.

En este sentit, Civera ha volgut agrair la labor de l'agrupació, “que treballa en la recuperació i difusió d'este folklore tradicional, una herència cultural dels nostres avantpassats que en ocasions havíem perdut o podia desaparèixer”.

De fet, dins del conveni de col·laboració s'estableix l'organització de tallers i actuacions de recuperació d'indumentària, nadales en valencià i el ball popular “La Jota de Llíria”.